Data da la consegna:

Gievgia, ils 4 da settember 1997

Da las tractandas da la regenza

La regenza è per ina interrupziun a termin restrenschida da la gravidanza

Da princip è la regenza grischuna per ina liberaziun da l'interrupziun a termin da la gravidanza en Svizra. Ella propona in termin da 12 emnas e vul cumbinar l'interrupziun a termin cun ina cussegliaziun obligatoria.

La confederaziun vul reglar da nov l'interrupziun da la gravidanza en il cudesch penal svizzer. Il sboz preliminar correspundent prevesa ch'ina interrupziun da la gravidanza è nunchastiabla, sch'ella vegn fatga aifer 14 emnas dapi l'entschatta da la davosa perioda sin dumonda da la dunna e cun la cooperaziun d'in medi patentà u d'ina doctoressa patentada. Suenter la scadenza da quest termin è l'interrupziun da la gravidanza nunchastiabla, sch'ella è inditgada tenor il giudicament medical per evitar il privel d'in donn corporal gravant u d'ina crisa psichica gravanta tar la dunna. Il privel stu esser tant pli grond, pli fitg che la gravidanza è progredida.

La regenza è s'occupada detagliadamain cun las dumondas eticas che resultan d'ina interrupziun da la gravidanza. Ella ha ponderà fitg bain tranter ina soluziun d'indicaziun medicinala ed ina tala a termin ed è arrivada a la conclusiun ch'ina soluziun a termin modifitgada envers la proposta da la confederaziun saja la pli adequata a la situaziun dad oz e possia perquai vegnir sustegnida.

En sia posiziun a l'uffizi federal da giustia accepta la regenza grischuna da princip ina liberalisaziun da l'interrupziun da la gravidanza, vul dentant reducir il termin da 14 sin 12 emnas e cumbinar quel cun ina cussegliaziun obligatoria. En vista a la muntada da la decisiun d'ina interrupziun da la gravidanza en cumbinaziun cun il conflict etic d'ina gravidanza nunvulida pari raschunaivel a la regenza ch'ina cussegliaziun obligatoria duai accumpagnar ina interrupziun a termin.

La regulaziun giuridica odierna na satisfa pli. Ina interrupziun a termin metta l'atgna responsabilitad da la dunna en il center ed eliminescha intschertezzas ed inegualitads giuridicas ch'existan anc. Il cudesch penal svizzer vegn accordà cun ina pratica liberala che regna en pli e pli chantuns. Ultra da quai adattescha la Svizra sia legislaziun a quella da la gronda maioritad dals pajais europeics ch'applitgeschan er ina interrupziun a termin da la gravidanza.

In termin da 12 emnas è tenor l'avis da la regenza in bun cumpromiss. Ella parta dal fatg che l'interrupziun a termin na vegn betg a chaschunar in agument dal dumber da las interrupziuns da la gravidanza. Las experientschas da l'exteriur cumprovan ch'il dumber dals aborts è per la gronda part independent da la regulaziun legala. Per la Svizra pon ins cumprovar che la pratica pli e pli liberala dals davos onns è vegnida accumpagnada d'ina diminuziun da las interrupziuns. En l'entir mund vali che là, nua ch'ina pratica liberala da l'interrupziun da la gravidanza è colliada cun in bun access a l'infurmaziun davart la sexualitad e la prevenziun sexuala, ins po constatar las ratas d'interrupziun las pli pitschnas. Cun la liberalisaziun proponida esi perquai d'accentuar las mesiras da prevenziun.

Infurmaturs:

- cusseglier guvernativ dr. Peter Aliesch, tel. 081-257 25 01

- Mathias Fässler, secretari dal departament, tel. 081-257 25 11

Da las vischnancas

Cun directivas e cundiziuns approva la regenza il project per la construcziun nova d'ina dimora da la Culav (fundaziun center grischun per lavuratoris e dimoras d'impedids). Resalvada resta la subvenziun dal project da construcziun tras l'uffizi federal da las assicuranzas socialas. Als custs che pon vegnir quintads da ca. 5.8 milliuns francs vegn empermess ina contribuziun chantunala da construcziun da 40 pertschient.

Envers l'uffizi federal per il traffic, secziun concessiuns per pendicularas, vegni proponì da dar a las pendicularas da Samignun SA la concessiun per ina sutgera da sis da Planer Salaas sin il piz Greit.

Per differents projects da construcziuns da vias en il chantun vegni dà liber credits d'in import total da radund 4.6 milliuns francs.

Fatgs dal persunal

Roland Bont, naschì l'onn 1964, d'Oberriet SG, domicilià a Son Gagl, daventa organisatur tar l'uffizi da persunal e d'organisaziun. El cumenza sia plazza la mesadad da settember 1997.

Niklaus Frey, naschì l'onn 1963, da Wattwil SG, domicilià a Cuira, daventa a partir da l'entschatta da settember 1997 manader da secziun tar l'uffizi da persunal e d'organisaziun.

Ruedi Waldburger, naschì l'onn 1965, da Bühler AR, domicilià a Herisau, daventa manader da secziun tar l'uffizi da construcziun bassa. El cumenza sia plazza l'entschatta da november 1997.

Jahr: 1998 Data: 31.12.1997

Funtauna: rg